Món Economia Temporeres

[**Júlia Catarineu**](https://elmon.cat/author/jcatarineu/)
15/09/2024

La **bretxa de gènere** continua sent un dels principals problemes del **sector laboral català**. En molts llocs de treball hi ha un sostre de vidre que no permet que les dones continuïn avançant. Tot i semblar un problema en les [altes esferes del poder](https://elmon.cat/moneconomia/empreses/taxa-dones-directives-enquista-puja-punts-3-anys-67624/), la realitat és que la discriminació es viu en tots els sectors i com més precaris, més visible és. Aquest és el cas de les temporeres, dones que treballen al camp que pateixen les mateixes [males condicions que els homes](https://elmon.cat/moneconomia/mon-laboral/conflictes-laborals/la-lluita-dels-temporers-per-sortir-de-la-pobresa-es-un-mercat-desclaus-76314/), però amb una diferència, a elles ningú les contracte. Diverses associacions treballen per visibilitzar la figura d’aquestes dones oblidades, que no només s’enfronten a la vida al carrer -igual que els homes- sinó que també se’ls complica trobar feina o només treballen en negre, perquè, per desgràcia, “ningú vol contractar una dona per fer una feina que és d’homes”, lamenta **Alícia Buil**, responsable d’agropecuària de la UGT. Mentre la patronal assegura que no hi ha dones disposades a treballar al camp, testimonis i associacions remeten contra les condicions en les quals es **veuen obligades a treballar**, perquè tot i que són millors que les dels homes, tenen menys oportunitats.

“Competir per la misèria” s’ha convertit en el lema que utilitzen les diferents entitats que protegeixen i defensen els drets d’aquestes dones. En paraules textuals de**Gemma Casal**, responsable de temporeres de **Fruita amb Justícia Social,** la situació “és insostenible” i les poques dones que es fan un lloc en el treball del camp viuen situacions preocupants i “obertament il·legals”, expressa l’experta en una entrevista al *Món Economia*. Des de treballar en negre fins a no aconseguir feina, passant per fer les seves necessitats enmig d’un camp ple d’homes, o simplement no ser contractada per por al que pugui passar, són algunes de les situacions que actualment viuen les dones que decideixen treballar al camp. “Escoltes històries i se t’encongeix el cor”, concreta Buil, qui recorda que ha vist en moltes ocasions que els productors eviten contractar dones perquè “porten més maldecaps”, afegeix la responsable d’agropecuària d’UGT. En aquest sentit, les entitats assumeixen que la feina és pesada i difícil, per tant, hi ha una norma no escrita que recomana la contractació d’homes, així i tot, no és l’única raó per la qual no es contracten dones. “Hi ha productors que no volen treballar amb dones perquè no volen vigilar els seus treballadors”, explica Casal, qui replica**algunes de les “excuses”**dels grans productors.

Nosaltres afegim:

Si parlem de dones que treballen al camp, o de temporeres, hem de pensar, en molts casos, en dones que aprofiten una ocasió, com la collita de les maduixes,

la de les patates, el batre, és a dir, en dones que aprofiten una temporada (d’aquí el nom de “temporeres”) de major feina al camp, per fer-se amb un petit feix de diners extres per pagar un (o uns) lloguer endarrerit, tornar un deute, fer unes obres a casa, coses que no poden sortir del sou, que se’n va entre el lloguer i el menjar. Han de demanar un permís a l’empresa, per poder fer una temporadeta una feina en la qual cobraran el doble, per exemple. Volem dir que no hem de pensar pas en persones que ho vulguin fer perquè estan enamorades de la natura...

Josefina i Antoni